Kommer oor invloed van aandklokreël op lugvaartbedryf | Maroela Media
Die regering word versoek om die aandklokreël te heroorweeg in die lig van die invloed wat dit op die lugvaartbedryf en gevolglik op ander sektore sal hê.
"Die implementering van die nuwe aandklokreël tas die lugvaartbedryf se besoekersekonomie ernstig aan," sê James Vos, Kaapstad se burgemeesterskomiteelid vir ekonomiese geleenthede en batebestuur.
Daar is die afgelope week berig dat tientalle vlugte gekanselleer is weens die wysiging aan die aandklokreël. In gebiede wat nie tot brandpunte verklaar is nie, geld 'n aandklokreël van 23:00 tot 04:00. In brandpuntgebiede, naamlik die Nelson Mandelabaai-metro, die Tuinroete en die Sarah Baartman-distrik, geld 'n aandklokreël van 22:00 tot 04:00.
"Baie lugrederye het laat vlugte en sal die nuwe Covid-19-regulasies oortree as die aandklokreël nie heroorweeg word nie. Dit sal baie werkgeleenthede kos en duisende mense se reisplanne beïnvloed in 'n tyd waarin ons ekonomie nie weer 'n terugslag kan bekostig nie."
Vos sê daar is groot hoeveelhede kansellasies by plaaslike lugrederye wat negatiewe gevolge vir die hele waardeketting in die lugvaartbedryf inhou.
"In Kaapstad is die lugvaartekonomie 'n belangrike dryfveer vir ekonomiese groei. Tans is daar gemiddeld 110 vlugte per dag by die Kaapstadse Internasionale-lughawe, terwyl daar aan Covid-19-protokolle voldoen word."
Daar moet vinnig met oplossings vorendag gekom word, meen Vos, ten einde te voorkom dat groot hoeveelhede lugrederye hul vlugte kanselleer met die reis- en toerismebedryf wat die swaarste getref sal word.
"Ek is baie bekommerd oor die impak wat dit sal hê op die talle sektore wat toerisme ondersteun, soos akkommodasie, vervoer, restaurante, besienswaardighede ensovoorts. Ons vertrou dat die nasionale Covid-19-bevelsraad gehoor sal gee aan ons pleidooi."